Document ID: 32002R2137

Uredba Komisije (ES) št. 2137/2002
z dne 29. novembra 2002
o spremembi Uredbe (ES) št. 2789/1999 o standardu trženja za namizno grozdje
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], kakor je bila nazadnje spremenjena z Uredbo (ES) št. 545/2002 [2], in zlasti člena 2(2) Uredbe,
ob upoštevanju naslednjega:
(1) Uredba Komisije (ES) št. 2789/1999 [3], kakor je bila spremenjena z Uredbo (ES) št. 716/2001 [4], je določila predpise o kakovosti, določitvi velikosti in dovoljenih odstopanjih za namizno grozdje.
(2) Zaradi ohranjanja preglednosti svetovnega trga je treba upoštevati standard za namizno grozdje, ki ga priporoča Delovna skupina za standardizacijo pokvarljivih proizvodov in razvoj kakovosti Ekonomske komisije OZN za Evropo. Ker je bil slednji večkrat spremenjen v zadnjih dveh letih, je treba v skladu s tem prilagoditi standard Skupnosti.
(3) Stopnja dozorelosti in v skladu s tem kakovost okusa namiznega grozdja je neposredno povezana z vsebnostjo sladkorja in ravno tako z razmerjem med vsebnostjo kisline in sladkorja, merjeno v zadevnem proizvodu. Za preprečitev trženja namiznega grozdja nezadostne kakovosti je treba predpisati minimalno vsebnost sladkorja in ravno tako splošne zahteve glede razmerja sladkor-kislina.
(4) Predpisi, ki se nanašajo na določitev velikosti namiznega grozdja, so kompleksni zaradi obstoja treh različnih seznamov sort v dodatku k standardu. Zaradi poenostavitve besedila je treba črtati dva od treh seznamov sort.
(5) V skladu s tem je treba spremeniti Uredbo (ES) št. 2789/1999.
(6) Da bi uporabili določbe te uredbe, morajo trgovci začeti izvajati nekatere tehnične prilagoditve zlasti glede njihove opreme za pakiranje. Ta uredba se zato začne uporabljati po dovolj dolgem obdobju po datumu začetka njene veljavnosti.
(7) Ukrepi, ki jih določa ta uredba, so v skladu z mnenjem Upravljalnega odbora za sveže sadje in zelenjavo -
SPREJELA NASLEDNJO UREDBO:
Člen 1
Priloga k Uredbi (ES) št. 2789/1999 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropskih skupnosti.
Uporablja se od prvega dneva tretjega meseca po začetku njene veljavnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. novembra 2002

Labels: 3
17